

**בבית הדין הצבאי המחוזי**

**במחוז שיפוטי ז"י**

**בפני ההרכב: סא"ל סבסטיאן אוסובסקי - אב"ד**

 **סרן חן איפרגן - שופטת**

 **סרן אופק שניידר - שופט**

**בעניין:התובע הצבאי (ע"י ב"כ,** **סגן רם לוי )**

**נגד**

**הנאשם: ח/XXX טוראי י' כ' (ע"י ב"כ, עו"ד עו"ד רן כהן רוכברגר ועו"ד אלי סלהוב)**

**הכרעת - דין**

על פי הודאתו, מורשע הנאשם בעבירה של תקיפה הגורמת חבלה ממשית, לפי סעיף 380 לחוק העונשין, התשל"ז-1977, בהתאם לכתב האישום ולפרטים הנוספים.

1. ניתנה היום, א' באדר ב' תשפ"ב, 11.03.2024, והודעה בפומבי ובמעמד הצדדים.

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**גזר - דין**

הנאשם הורשע על פי הודאתו בעבירה של תקיפה הגורמת חבלה ממשית, לפי סעיף 380 לחוק העונשין, התשל"ז-1977, בהתאם לכתב האישום המתוקן ולפרטים הנוספים.

על פי עובדות כתב האישום המתוקן בהן הודה הנאשם במהלך שמירה התפתח ויכוח בין מספר חיילים ובהם הנאשם וטוראי ד' ב'. במהלך הוויכוח, ולאחר שהתבקש הנאשם להחליף את טוראי ד' ב' בעמדת השמירה, החל דין ודברים בין השניים אשר כלל קללות הדדיות. במהלך אותו ויכוח השליך הנאשם את הקסדה שהייתה בידו וזו פגעה בפניו של טוראי ד' ב' וכתוצאה מכך נגרם לו חבלה ממשית.

פסיקת בית הדין הצבאי לערעורים קובעת כי יש לנקוט בענישה מחמירה כלפי מי שמבצע מעשי אלימות (ראו למשל ע123/09 **התצ"ר נגד רב"ט דולבילוב** (2009)).

לצד אלה, מדובר במקרה ייחודי, שכן כפי שפירטו הצדדים, מדובר באירוע רגעי, כאשר לא מיוחסת לנאשם כוונה לפגוע בחברו ולגרום לו חבלה, ובכל מקרה מדובר באירוע שלא מאפיין את הנאשם. נהפוך הוא, הוגשו לעניינו אסופת חוות דעת מרשימות על אופיו הטוב של הנאשם. יצוין כי נדיר מאוד שחייל בדרגתו של הנאשם זוכה להערכה כה משמעותית הן מצד עמיתיו וכן מצד מפקדים בכירים כגון מח"ט ומג"ד.

לצערו, ואנו סבורים גם שלצער היחידה כולה, בה ראה הנאשם ומפקדיו את עתידו הפיקודי, נקטע באופן זמני את קידומו של הנאשם אשר עתיד היה להשתתף בקורסים פיקודיים. עם זאת, התרשמנו באופן ממשי מרצונו של הנאשם לשוב למסלול ביחידתו ואף להגיע למסלול הפיקודי. התרשמנו שאם יש מקום ליתן הזדמנות שנייה לשיקום הרי שזו המקרה.

אכן, הענישה הנדרשת בין היתר לאור חומרת הפציעה, אך אנו סבורים שאחריה ולאחר שהתרשמנו שהנאשם מבין את הפסול במעשיו, יש מקום לאפשר לנאשם להשלים את שירותו הצבאי ולתרום את חלקו להגנת המולדת במסגרת יחידתו הלוחמת.

עוד שקלנו, כי במסגרת לקיחת האחריות, שולם פיצוי לנפגע העבירה והתרשמנו גם מהצער שהביע הנאשם על תוצאות מעשיו.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **מאה שישים וארבעה (164) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן תשעים (90) ימים למשך שלוש (3) שנים, לבל יעבור עבירת אלימות לפי חוק העונשין, התשל"ז -1977 או למשך שנתיים לבל יעבור עבירת אלימות לפי חוק השיפוט הצבאי התשט"ו- 1955.**
3. **פיצויים בסך חמשת אלפים (5000 ₪) אשר כבר שולמו לנפגע העבירה.**

לאור תקופת המעצר והעובדה שהנאשם סיים את עניינו לפנינו, תישלח העתק מגזר הדין אל מפקד בס"כ XXX המתבקש לשקול מתן חופשה לנאשם, לאור נסיבותיו המשפחתיות, והכל בהתאם לשיקול הדעת המסור לו.

1. **זכות ערעור כחוק.**
2. **ניתן היום, א' באדר ב' תשפ"ד, 11.03.2024, והודע בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**העתק נכון מהמקור

ק' בית הדין**

**נערך על ידי : ס.ש**

**בתאריך: 08.04.2024**

**חתימת המגיה: סרן נועם בזיזה**